先聲奪人 武豊贏夠第4500W！
2024年05月12日 10:26
東網電視
更多新聞短片
日本國寶武豊今日於東京競馬場攞到佢第4500場勝仗。
姚本輝尋日喺沙田馬場憑「千杯敬典」攞到在港從練第1000場勝仗，之後仲贏埋「旌鷹」、「駿奕快車」連中三元，賽後佢都話自己從練29年，都冇諗過可以攞到1000場勝仗，絕對係難得嘅成就。既然1000W都唔易達到，咁4500場頭馬又係咩概念呢？日本國寶武豊今日就話畀大家知。
喺今日馬會轉播嘅日本維多利亞一哩賽馬日，武豊就會接手牌面馬「匯兩川」出戰呢場1600米一級賽，但早段場次佢已經先聲奪人，喺日本東京競馬場第2場只限3歲未勝利馬參戰嘅泥地1600米賽事，策騎田中博康馬房嘅Wet Season建功，以短距離擊敗大熱門Tango Bailarin，攞到佢喺日本中央競馬會第4500場勝仗，亦係現時日本累積頭馬最多騎師，足足拋離排第2位嘅横山典弘逾1500場頭馬，認真犀利。